Eile, 30 märtsil, lõppenud Eesti meistrivõistlustel jõutõstmises tuli absoluutseks meistriks Alex-Edward Raus, kes tegi läbi aegade suurima punktisumma – 593.70 Wilksi punkti! Kaaludes alla 105 kilo kükkis Alex 387,5 kg, surus 257,5 kg ning tõmbas 345 kg. Kogusumma tuli müstilised 990 kg, mis on uus Eesti rekord. Küki ja lamades surumise tulemused on samuti uued Eesti rekordid. Kükis proovis Alex alistada ka 400 kilo, kuid see jäi napilt realiseerimata.
Absoluutselt teine oli Alexi konkurent Rait Sagor, kes sai kükis kirja 355 kg, lamades surumises 255 ning jõutõmbes 360 kg. Raidi jõutõmbe tulemus tähistab uut Eesti rekordit kaalukategoorias -105 kg. Kolmandaks tuli Elar Kraav, kes kükkis 350,5 kg, surus 225 ning tõmbas 360,5. Elar püstitas Eesti rekordid nii kükis kui ka jõutõmbes, kusjuures 360,5 kg jõutõmbes on läbi aegade suurim ametlikult tõmmatud raskus! Eesti rekordid püstitasid veel Gunnar Kuusnõmm (210kg lamades surumises kategoorias -74kg), Rait Veski (jõutõmbes 290,5kg kaaluklassis -83kg) ning juunioride rekordi püstitas Siim Raja (295,5 kg jõutõmbes).
Naistest oli parim Marianna Bogdanova, kes kategoorias -57 kg kükkis 150kg, surus 75 ning tõmbas 170kg. Teise koha saavutas -72kg kategoorias võistelnud Laura Laan, kelle tulemused olid: kükk 177,5kg, lamades surumine 101kg ja jõutõmme 172,5 kg. Laura püstitas Eesti rekordid igal alal ja kogusummas. Pronksi sai 46-kilone Monika Aus. Tema tulemus kükis oli 106kg, lamades surumises 55 ning jõutõmbes 141 kg. Monika püstitas avatud klassi ja veteranide Eesti rekordid kükis, jõutõmbes ja kogusummas. Samuti püstitas uue rekordi -63 kategoorias võistelnud Siret Sügis, kes tõmbas 162,5 kg ja sai absoluutkategoorias neljanda koha.
Noorte vanuseklassis tuli absoluutseks meistriks Andri Eric Külaviir (220kg+122,5kg+225kg). Teise koha saavutas Agris Reppo (175kg+137,5kg+195kg). Kolmandaks tuli Raimond Pääru (175kg+145kg+190kg). Noortest naistest sai kulla Elise Luik (100kg+47,5kg+102,5kg).
Juunioride klassis sai absoluutse meistri tiitli Alex-Edward Raus (387,5kg+257,5kg+345kg). Teiseks tuli Siim Raja (280kg+190kg+295,5kg) ning kolmandaks Harri Olak (200kg+170kg+275kg).